* Illum l-Istati Membri approvaw il-ftehim li ntlaħaq mill-Parlament Ewropew u l-Kunsill dwar il-proposta tal-Kummissjoni li tiġi modernizzata l-politika komuni tal-UE dwar il-viżi. B'hekk, ir-regoli għandhom jiġu adattati għat-theddid li qed jiżviluppa b'rabta mas-sigurtà, għall-isfidi marbuta mal-migrazzjoni u għall-opportunitajiet ġodda offruti mill-iżviluppi teknoloġiċi. Il-bidliet miftiehma se jagħmluha iktar faċli biex vjaġġaturi leġittimi jkunu jistgħu jiksbu viża biex jiġu l-Ewropa, u b'hekk se jiġi ffaċilitat it-turiżmu, il-kummerċ u n-negozju, filwaqt li se tissaħħaħ is-sigurtà u se jonqsu r-riskji tal-migrazzjoni irregolari. Filwaqt li laqa' l-approvazzjoni, il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Nilqa' l-ftehim dwar dan id-dossier importanti. Ir-regoli l-ġodda tal-viża se jiffaċilitaw l-ivvjaġġar għall-miljuni ta' vjaġġaturi leġittimi li jżuru l-UE kull sena biex jibbenefikaw mill-industrija tal-ivvjaġġar u tat-turiżmu tagħna. Barra minn hekk, fl-istess waqt se jtejbu u jsaħħu l-istandards ta' sigurtà tagħna b'detezzjoni ta' dawk li jirrappreżentaw theddida jew m'għandhomx dritt jidħlu fl-UE. Bir-regoli l-ġodda se nkunu nistgħu wkoll nużaw il-poter tal-politika dwar il-viżi tagħna fil-kooperazzjoni ma' pajjiżi mhux tal-UE f'dak li għandu x'jaqsam mar-ripatrijazzjoni u mar-riammissjoni ta' migranti irregolari.” Ir-regoli l-ġodda jinkludu b'mod partikolari: Il-passi li jmiss Fid-29 ta' Jannar il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni li tiġi modernizzata l-politika tal-UE dwar il-viżi. Illum il-ftehim ġie kkonfermat mill-Istati Membri u issa jrid jiġi approvat ukoll mill-Parlament Ewropew. Il-Parlament Ewropew u l-Kunsill imbagħad iridu jadottaw ir-Regolament b'mod formali. It-test adottat se jiġi ppubblikat f'Il-Ġurnal Uffiċjali tal-Unjoni Ewropea u r-regoli l-ġodda se jibdew japplikaw sitt xhur wara. B'mod parallel, bħalissa għaddejjin negozjati dwar il-proposta tal-Kummissjoni li tiġi aġġornata s-Sistema ta' Informazzjoni dwar il-Viża (il-bażi ta' data li fiha informazzjoni dwar persuni li japplikaw għal viżi ta' Schengen). Dan l-aġġornament huwa wkoll parti mir-riforma tal-politika komuni tal-UE dwar il-viżi u għandu l-għan li jiżgura aħjar il-fruntieri esterni tal-UE. Kuntest L-industrija tat-turiżmu u l-ivvjaġġar għandha rwol ewlieni fl-ekonomija Ewropea, u tirrappreżenta madwar 10 % tal-PDG tal-UE. Filwaqt li l-Istati Membri tal-UE huma fost id-destinazzjonijiet turistiċi l-iktar popolari tad-dinja, proċeduri twal u kkumplikati jistgħu jiskoraġġixxu lit-turisti milli jivvjaġġaw lejn l-Ewropa, bil-konsegwenza li l-investiment u l-infiq jiġu diretti lejn pajjiżi oħra u b'impatt negattiv fuq l-ekonomija tal-UE. Fl-istess waqt, il-benefiċċji tal-ivvjaġġar bil-viża hemm bżonn li jiġu bbilanċjati b'miżuri li jipprovdu risposta adegwata għall-isfidi attwali u futuri marbutin mas-sigurtà u l-migrazzjoni. Il-politika komuni tal-UE dwar il-viżi tiffaċilita l-ivvjaġġar lejn l-UE għal finijiet ta' turiżmu u negozju, u tikkontribwixxi għall-ekonomija u t-tkabbir tal-UE, il-kuntatti bejn il-persuni, u l-iskambji kulturali. Fl-2017 biss inħarġu iktar minn 14-il miljun viża ta' Schengen għal żjarat ta' soġġorn qasir (ara l-aħħar statistika dwar il-viżi ta' Schengen). Ir-regoli attwali tal-viża huma stabbiliti fil-Kodiċi dwar il-Viżi u jmorru lura għall-2010. Minn dak iż-żmien 'l hawn, l-ambjent li fih topera l-politika dwar il-viżi nbidel drastikament. Matul l-aħħar snin l-UE ffaċċjat iktar tħassib dwar is-sigurtà u sfidi marbuta mal-migrazzjoni, filwaqt li opportunitajiet ġodda li jirriżultaw mill-iżviluppi teknoloġiċi jitolbu aġġornament tal-politika dwar il-viżi biex ikun żgurat li din tibqa' adattata għall-iskop tagħha. Għaldaqstant, f'Marzu 2018 il-Kummissjoni pproponiet li tiġi modernizzata l-politika komuni tal-UE dwar il-viżi u li jiġi rivedut il-Kodiċi dwar il-Viżi. Bħalissa hemm 105 pajjiżi mhux tal-UE u entitajiet li jeħtieġu viża biex jivvjaġġaw lejn iż-żona Schengen (il-lista sħiħa hija disponibbli hawn). B'mod ġenerali, viża għal soġġorn qasir maħruġa minn wieħed mill-Istati ta' Schengen tintitola lid-detentur tagħha jivvjaġġa fis-26 Stat ta' Schengen għal perjodu ta' mhux iktar minn 90 jum fi kwalunkwe perjodu ta' 180 jum. Għal Iktar Informazzjoni Skeda informattiva: Politika tal-UE dwar il-viżi iktar b'saħħitha, effiċjenti u sigura